[image: Aizkraukles_novada_gerbonis_2012]
Aizkraukles novada pašvaldības dome
IEPIRKUMU KOMISIJA
		
Reģ. Nr. 90000074812
Lāčplēša iela 1A, Aizkraukle, Aizkraukles nov., LV-5101, tālr. 65133930, e-pasts dome@aizkraukle.lv, www.aizkraukle.lv 
Aizkrauklē

07.07.2026.
Atbilde uz pretendenta jautājumu par iepirkumu 
“Transporta infrastruktūras pārbūve uzņēmējdarbības atbalstam Daudzevā, Aizkraukles novadā”, iepirkuma identifikācijas numurs: AND 2026/44

JAUTĀJUMS:
Būvdarbu apjomu saraksta sadaļā “Ceļa darbi TS-CD” II kārta ir paredzētas vairākas darbu pozīcijas, kas saistītas ar esošo vārtu demontāžu, atjaunošanu un atkārtotu uzstādīšanu:
· pozīcija Nr. 1.23 – stiepļu pinuma vārtu demontāža ielu sarkanajās līnijās, atjaunošana un atkārtota uzstādīšana;
· pozīcija Nr. 1.24 – izbīdāmo vārtu demontāža ielu sarkanajās līnijās, atjaunošana un atkārtota uzstādīšana;
· pozīcija Nr. 1.26 – koka vārtu demontāža ielu sarkanajās līnijās, atjaunošana un atkārtota uzstādīšana.
Vienlaikus būvprojektā nav atsevišķi norādīts, kādi tieši atjaunošanas darbi minētajām vārtu pozīcijām ir paredzēti.
Lūdzam Pasūtītāju precizēt un publicēt tehnisko specifikāciju minēto vārtu atjaunošanas darbiem, norādot vismaz paredzamo darbu sastāvu, piemēram, vai ir paredzēta vārtu tīrīšana, remonts, bojāto elementu nomaiņa, krāsošana, furnitūras nomaiņa vai citi atjaunošanas darbi.
Šāda informācija nepieciešama, lai visi pretendenti varētu vienādi izprast darbu saturu un korekti iecenot attiecīgās darbu pozīcijas.
ATBILDE:
Būvdarbu apjomu saraksta pozīcijās Nr. 1.23, 1.24 un 1.26 ar vārtu atjaunošanu ir saprotama esošo vārtu demontāža un atkārtota uzstādīšana, nepieciešamības gadījumā veicot demontāžas un atkārtotas uzstādīšanas procesā nepieciešamos remonta darbus, lai nodrošinātu vārtu funkcionalitāti un to uzstādīšanu ne sliktākā tehniskajā stāvoklī, kādā tie bijuši pirms demontāžas.
Ja demontāžas vai atkārtotas uzstādīšanas procesā tiek deformēti vai bojāti atsevišķi elementi, piemēram, balsti vai furnitūra, darbu sastāvā ietverama to iztaisnošana, remonts vai, ja remonts nav iespējams, bojātā elementa nomaiņa. Pilnīga vārtu restaurācija, visu esošo elementu nomaiņa vai vārtu krāsošana minēto darbu pozīciju ietvaros nav paredzēta.
Faktiskais demontējamo un atkārtoti uzstādāmo vārtu apjoms pirms darbu veikšanas saskaņojams ar Pasūtītāju atbilstoši būvdarbu apjomu sarakstā noteiktajam.
Šis skaidrojums nemaina iepirkuma dokumentācijā un būvdarbu apjomu sarakstā noteiktās prasības, bet precizē attiecīgo darbu pozīciju izpratni. Līdz ar to iepirkuma dokumentācijas grozījumi netiek veikti.

